Abakan

**Abakan** (, ) om lidn Venälaižes Federacijas, Sibirin suves. Se om Hakasijan Tazovaldkundan pälidn da kaikiš suremb lidn.

## Istorii
Ende gunnoiden lidnuz oli olmas Samohval-mägenno. Sid' kalaidajad nimitihe ülüt *Ah Tigei* «vauged mägenpa» jurtiden äjüden tagut. Nügüd'aigaižen eländpunktan aluz om pandud vl 1675 kuti Abakanan lidnuz (). 1780-nziš vozišpäi nimitihe küläd *Ust'-Abakanskoje:ks*.

Vl 1925 saudihe raudted Minusinskhasai i avaitihe *Abakan*-raudtestancijad. Panihe Hakasijan avtonomijan alust vn 1925 tal'vkus, siš aigaspäi eländpunkt kändihe Hakasijan administrativižeks keskuseks. Eländfartalad sünduiba žilon raudtestancijanno i külän keskes. Vl 1931 kaikile niile anttihe lidnan statusad da udesnimitihe nügüdläižikš. Vll 1934−1991 Abakan oli Hakasijan avtonomižen agjan keskuseks, kudamb oli Krasnojarskan randan palaks.

Abakanan ižandusen päsarakod oma jüžmak transportine mašinoidensauvomine, sauvondmaterialiden tegimed, sömtegimišt (oludentegim i lihan edheotandad), mugažo kengiden fabrik radab.

## Geografijan andmused
Abakan seižub ühtennimižen jogen lanktendan sijas Jeniseiha (hura ližajogi), Hakasiž-Minusinskan katl'usen keskuses, 250 m ü.m.t. keskmäižel korktusel. Jenisein son' ümbärdab Samohval-mäged lidnas. Matkad Moskvhasai om 3390 km päivlaskmha orhal. Ezilidnad oma Černogorsk (lodeheze) i Minusinsk (päivnouzmha, Jeniseinjogen vastrandal). Lähembaižed järedad lidnad oma Meždurečensk, Krasnojarsk, Ačinsk, Novokuzneck, Kizil.

Klimat om terav kontinentaline kuivahk. Voden keskmäine lämuz om +1,4 C°, kezakun-elokun +16,8..+19,9 C°, tal'vkun-uhokun −15,6..−18,4 C°. Ekstremumad oma −42 C° (tal'vku) i +36 C° (kezaku). Kezaaigan minimum om −2 C° (kezaku), tal'vaigan maksimum om +7 C° (uhoku). Ei voi panda halad heinkus-elokus (elokun minimum om +1 C°). Paneb sadegid 311 mm vodes, enamba kezakus-elokus (58..68 mm kus), vähemba kül'mkus-keväz'kus (4..10 mm kus).

## Tobmuz
Lidn om lidnümbrikon üks'jäižeks eländpunktaks.

Edeline lidnan pämez' oli Nikolai Bulakin (semendku 1995 — reduku 2019), eli vll 1952−2019.

## Eläjad
Vn 2010 kaiken Venäman rahvahanlugemižen mödhe lidnan eläjiden lugu oli 165 214 ristitud, vn 2021 — 184 769 ristitud. Kaik 181 709 eläjad oli lidnas vl 2017. Kaikiš suremb lidnan ristitišt oli 186 797 eläjad vl 2020.

Ortodoksižen hristanuskondan 13 pühäpertid oma saudud lidnas: Spasan Toižetamižen kafedraline päjumalanpert', ph. Mikulai-čudonsädajan päjumalanpert', ühesa jumalanpertid, časoun', valataipühäpert'. Lidnan ezmäine katoline pühäpert' om avaitud vl 2013. Islaman «Al-Kuddus»-pühäpert' om sauvomas vspäi 2011. Om registriruidud buddizman i protestantizman (lüteranižuz, baptizm, vižkümnenden päivän) kundoid lidnas.

Hakasijan valdkundaline universitet (vspäi 1994, alusenpanend 1939 kut pedinstitut) om lidnan üläopendusen päaluzkundaks. Kaik üks'toštkümne fakul'tetad i nell' institutad mülüdas sihe, niiden ližaks koume kolledžad: maižandusen, medicine i muzikkolledž. Hakasijan tehnine institut — Sibirin federaližen universitetan (Krasnojarsk) filial om lidnan toine üläopendusen aluzkund.

## Transport
Avtobusad da trolleibusad oma kundaližeks transportaks lidnas.

Rahvahidenkeskeine civiline Abakan-lendimport Tihonov-jenaralan nimed (*АБН / ABA / UNAA*, 318 tuh. passažiroid vl 2022) sijadase lidnan röunanno pohjoižhe keskusespäi. Tehtas reisid Venäman Sibirin järedoihe lidnoihe, Moskvha, Azijan lähižihe maihe.

## Galerei

Администрация Абакана.jpg|Lidnan administracijan sauvuz (2020)
Abakan-.jpg|«Lora»-muštpacaz lidnan röunal
Abakan scenery.jpg|Spasan Toižetamižen kafedraline päjumalanpert', vn 2010 nägu
Abakan 20.JPG|Südäiazjoiden ministrusen ohjanduz Abakan-lidnadme (2013)
Abakan 023.jpg|«Hakasenergo»-kompanijan kontor vl 2008
Хакасский краеведческий музей-2017.jpg|Tazovaldkundan muzejiž-kul'turine keskuz (2017)
Галерея Пронских.jpg|Abakanan kuvagalerei F. Pronskih nimed (2020)
Музыкальный фонтан в Абакане (172847407).jpeg|«Abakan»-sportkompleks i muzikfontan senno vl 2016
Rossiya Tu-214 in front of terminal at Abakan Airport.jpg|Tu-214-lendim *Abakan*-lendimportan terminalanno vl 2016
АБакан - ж-д вокзал.jpg|*Abakan*-päraudtestancijan sauvused vl 2020


## Homaičendad


## Irdkosketused
* Lidnan ohjastusen oficialine portal (''абакан.рф'').